Okresná prokuratúra Nitra 
Damborského 1, 949 99 Nitra 1 	

Sp. zn. : 3 Pv 76/13/4403	Nitra, 7.10.2014
EEČ : 2-32-287-2014

U Z N E S E N I E

Trestná vec:	obvinený XXXXX 
Prečin:	Nedovolená výroba omamných a psychotropných látok, jedov alebo prekurzorov, ich držanie a obchodovanie s nimi podľa § 171 odsek 1 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátor Okresnej prokuratúry Nitra
Podľa § 215 odsek 2 písmeno a Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
pre prečin nedovolená výroba omamných a psychotropných látok, jedov alebo prekurzorov, ich držanie a obchodovanie s nimi podľa § 171 odsek 1 Trestného zákona, ktorého sa dopustil tým spôsobom, že
dňa 19.01.2013 v čase okolo 01.00 hod. Nitre v panelovom dome nachádzajúcom sa na XXXXX prechovával 1 ks plastového vrecka s obsahom 4 ks fragmentov tabliet bielej farby, pričom podľa Kriminalistického a expertízneho ústavu Policajného zboru Bratislava bolo zistené, že sa jedná o buprenorfín s celkovou hmotnosťou 403 mg, čo zodpovedá minimálne 1 (jednej) obvykle jednorazovej dávke drogy, ktorý je zaradený v zmysle zákona č. 139/1998 Z. z. o omamných látkach, psychotropných látkach a prípravkoch v znení neskorších predpisov do II. skupiny omamných látok, 

lebo je trest, ku ktorému môže trestné stíhanie viesť, celkom bez významu popri treste, ktorý bol obvinenému pre iný čin už právoplatne uložený

Odôvodnenie:

          Poverený policajt PZ Okresného riaditeľstva Policajného zboru v Nitre uznesením ČVS: ORP-115/NR-NR-2013  zo  dňa  19.01.2013  podľa  §  199  odsek  1  Trestného  poriadku  začal trestné stíhanie pre prečin nedovolenej výroby omamných a psychotropných látok, jedov alebo prekurzorov, ich držanie a obchodovanie s nimi podľa § 171 odsek 1 Trestného zákona. Uznesením tej istej spisovej značky zo dňa 20.05.2013 bolo podľa § 206 odsek 1 Trestného poriadku vznesené obvinenie XXXXX pre prečin nedovolenej výroby omamných a psychotropných látok, jedov alebo prekurzorov, ich držanie a obchodovanie s nimi podľa § 171 odsek 1 Trestného zákona. 
          	Po vykonanom vyšetrovaní predložil vyšetrovateľ PZ Krajského riaditeľstva Policajného zboru v Nitre predmetný vyšetrovací spis podľa § 209 odsek 1 Trestného poriadku prokurátorovi spolu s návrhom na zastavenie trestného stíhania.
    	Preskúmaním predmetného vyšetrovacieho spisu som zistil, že obvinený XXXXX sa v rámci svojej výpovede k spáchaniu uvedeného skutku doznal a tohto konania aj úprimne ľutuje. Uviedol, že sa jednalo o tabletky „Suboxon.“ Spáchanie skutku, ktorý mu je kladený za vinu, bolo v prípravnom konaní potvrdené aj zabezpečenými listinnými dôkazmi, takže bolo jednoznačne preukázané spáchanie predmetného skutku tak, ako je to uvedené vo výrokovej časti tohto uznesenia.
	V danom prípade sa jednalo o časti tabliet Suboxon, ktoré obsahujú účinnú látku buprenorfín, a tento je zaradený v zmysle zákona č. 139/1998 Z. z. o omamných látkach, psychotropných látkach a prípravkoch v znení neskorších predpisov do II. skupiny omamných látok.
Obvinený svojím konaním naplnil všetky pojmové znaky skutkovej podstaty prečinu nedovolenej výroby omamných a psychotropných látok, jedov alebo prekurzorov, ich držanie a obchodovanie s nimi podľa § 171 odsek 1 Trestného zákona.  
 	V rámci dokazovania v prípravnom konaní bolo zistené, že obvinený XXXXX bol rozsudkom Okresného súdu XXXXX spisovej značky 4T/65/2013, právoplatným dňa 18.02.2014, uznaný vinným z prečinu krádeže podľa § 212 odsek 2 písmeno a), odsek 3 písmeno b) Trestného zákona, za čo mu bol uložený nepodmienečný trest odňatia slobody v trvaní 7 (sedem) mesiacov, na výkon ktorého bol zaradený do ústavu na výkon trestu s minimálnym stupňom stráženia. Taktiež bolo zistené, že rozsudkom Krajského súdu v Nitre spisovej značky 1To/40/2013, právoplatným dňa 28.05.2013, bol menovaný uznaný vinným z prečinu neoprávneného používania cudzieho motorového vozidla podľa § 216 odsek 1 Trestného zákona a prečinu marenia výkonu úradného rozhodnutia podľa § 348 odsek 1 písmeno d) Trestného zákona, za čo mu bol uložený nepodmienečný trest odňatia slobody v trvaní 1 (jeden) rok a 5 (päť) mesiacov, na výkon ktorého bol zaradený do ústavu na výkon trestu s minimálnym stupňom stráženia.
Podľa § 215 odsek 2 písmeno a) Trestného poriadku „prokurátor môže zastaviť trestné stíhanie, ak je trest, ku ktorému môže trestné stíhanie viesť, celkom bez významu popri treste, ktorý bol obvinenému pre iný čin už právoplatne uložený“.
Pretože v danom prípade ide o prečin nedovolenej výroby omamných a psychotropných látok, jedov alebo prekurzorov, ich držanie a obchodovanie s nimi, za ktorý Trestný zákon v osobitnej časti dovoľuje uložiť trest odňatia slobody až na 3 roky /právoplatne uložené boli obvinenému naposledy: nepodmienečný trest odňatia slobody v trvaní 1(jeden) rok a 5 (päť) mesiacov a nepodmienečný trest odňatia slobody v trvaní 7 (sedem) mesiacov/, možno očakávať, že trest, ku ktorému môže predmetné trestné stíhanie viesť, je celkom bez významu popri treste už mu právoplatne uloženom, a preto bolo potrebné rozhodnúť tak, ako je to uvedené vo výrokovej časti tohto uznesenia. 

Poučenie:
 Proti tomuto uzneseniu je prípustná sťažnosť, ktorú možno podať do troch dní odo dňa jeho oznámenia prostredníctvom tunajšej Krajskej prokuratúry XXXXX. Sťažnosť má odkladný účinok. 
	V trestnom stíhaní, ktoré bolo zastavené podľa § 215 odseku 2 písmeno a) Trestného poriadku, sa pokračuje, ak obvinený vyhlási do troch dní od doručenia uznesenia, že na prejednaní veci trvá. 

JUDr. Ján Šipoš
prokurátor